## La Generalitat facilita estades formatives en països de la UE al professorat i alumnat d'FP i Ensenyaments de Règim Especial

*** Este curs s'oferiran 279 places per a estudiants i 272 per a professorat
* Les estades es realitzen en països com Àustria, Alemanya, França, Grècia, Polònia, Portugal o Malta**

La Generalitat, a través del programa Euro Trainee, facilita estades formatives en països de la Unió Europea al professorat i alumnat de cicles de Formació Professional i Ensenyaments de Règim Especial de la Comunitat Valenciana finançats amb fons públics.

Euro Trainee, impulsat per la Conselleria d'Educació, Universitats i Ocupació, té com a objectiu facilitar la mobilitat d'alumnes i professors per a millorar les seues competències professionals, i, a cada un els oferix dos modalitats d'estada.

Respecte a l'alumnat, Euro Trainee organitza estades en empreses, d'entre quatre i huit setmanes de duració, així com cursos de formació, d'una a quatre setmanes de duració. L'oferta d'este curs escolar és de 225 places per a estades en empreses i 54 per a formacions.

Paral·lelament, durant este curs 2023/2024 la Conselleria posa a la disposició del professorat un total de 272 places, 74 per a fer estades d'una setmana en empreses de països de la Unió Europea i 198 places per a fer cursos de formació d'una a tres setmanes de duració.

Les places que conformen l'oferta actual inclouen transport, allotjament i manutenció durant el temps que dura l'estada i s'oferixen gradualment al llarg de l'any. L'oferta i requisits per a poder sol·licitar estes places es poden consultar en la pàgina web de la [Conselleria d'Educació](https://ceice.gva.es/es/web/formacion-profesional/euro-trainee).

Les estades es realitzen en països com Àustria, Alemanya, França, Grècia, Polònia, Portugal o Malta i abasten tot tipus d'especialitats relacionades amb les famílies dels cicles de formació professional, des del sector industrial, passant per sostenibilitat i medi ambient; alimentació, esport i salut; economia, fins a cultura i oci.

**Increment de la mobilitat**

Fins al moment, durant este curs escolar, la Conselleria ha adjudicat un total de 275 mobilitats, que van començar a desenvolupar-se l'octubre de 2023, xifra que representa un increment d'un 75,15 % respecte al nombre d'adjudicacions del curs anterior.

Així, durant el passat curs escolar, el professat de la Comunitat Valenciana va poder realitzar formacions en centres com LUT University; Università di Pisa; Université de Bordeaux; Escola Comércio Lisboa; Escola Profissional Gustave-Eiffel - Campus Lumiar o estades en empreses privades i en centres com l'Institut d'Educació i Desenvolupament Professional; Agrupamento d'Escolas Amadora Oeste o Escola Profissional Agrícola D. Dinis – Paiã.

Per la seua part, els i les alumnes van poder adquirir competències professionals en empreses com BSS Recruitment (Dublín); Escola Internacional Lisboa; Untangled Media Limited (Pietà) o Nehari Créations (Marsella).

Fecha: 20/01/2024